**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Προϋπολογισμού του Διαχειριστή Συστήματος Μεταφοράς Κύπρου του 2022 Νόμος του 2022»**

**Παρόντες:**

 Χριστιάνα Ερωτοκρίτου, πρόεδρος Χρίστος Χριστοφίδης

 Χρύσης Παντελίδης Σωτήρης Ιωάννου

 Χάρης Γεωργιάδης Αλέκος Τρυφωνίδης

 Ονούφριος Κουλλά **Μη μέλη της επιτροπής:**

 Σάβια Ορφανίδου Σταύρος Παπαδούρης

 Αντρέας Καυκαλιάς

 Η Κοινοβουλευτική Επιτροπή Οικονομικών και Προϋπολογισμού μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν την 21η και στις 28 Φεβρουαρίου 2022. Στην πρώτη συνεδρίαση της επιτροπής παρευρέθηκαν εκπρόσωποι του Υπουργείου Οικονομικών, του Υπουργείου Ενέργειας, Εμπορίου και Βιομηχανίας, ο εκτελεστικός διευθυντής του Διαχειριστή Συστήματος Μεταφοράς Κύπρου (ΔΣΜΚ) και εκπρόσωποι της Ρυθμιστικής Αρχής Ενέργειας Κύπρου (ΡΑΕΚ).

 Ο προϋπολογισμός του ΔΣΜΚ για το έτος 2022 προβλέπει συνολικές δαπάνες ύψους €10.067.000 και συνολικά έσοδα ύψους €5.517.000, τα οποία θα προέλθουν κυρίως από τη διατίμηση Δ-ΔΣΜ (€5.315.000) και από την ανάκτηση διοικητικών εξόδων από συνδέσεις στο Σύστημα Μεταφοράς (€100.000).

 Σύμφωνα με τα στοιχεία που κατατέθηκαν στην επιτροπή, οι προϋπολογιζόμενες δαπάνες του ΔΣΜΚ για το 2022 αφορούν στα ακόλουθα:

1. Αποδοχές προσωπικού (€4.124.000).

2. Δαπάνες λειτουργίας (€3.584.000).

3. Κεφαλαιουχικές δαπάνες (€2.242.000).

4. Άλλες δαπάνες (€27.000).

5. Απρόβλεπτες δαπάνες (€90.000).

 Σύμφωνα με τα κατατεθέντα στοιχεία, οι συνολικές δαπάνες για το 2022 παρουσιάζουν αύξηση της τάξης των €3.426.000 σε σύγκριση με τις αντίστοιχες περσινές δαπάνες.

 Σημειώνεται ότι, έπειτα από την πρόσφατη ψήφιση του περί Ρύθμισης της Αγοράς Ηλεκτρισμού Νόμου του 2021 [Ν. 130(Ι)/2021], με τον οποίο προβλέπεται η ανεξαρτητοποίηση του ΔΣΜΚ από την Αρχή Ηλεκτρισμού Κύπρου (ΑΗΚ) και του αποδίδεται ο ρόλος του «Λειτουργού της Αγοράς Ηλεκτρισμού», κάτι που αποτελεί προϋπόθεση για την πλήρη λειτουργία της Ανταγωνιστικής Αγοράς Ηλεκτρισμού (ΑΑΗ), ο υπό εξέταση προϋπολογισμός έχει διαφοροποιηθεί σε σχέση με προηγούμενα έτη και αναπροσαρμοστεί, ώστε να συνάδει με τις διατάξεις της νέας νομοθεσίας.

 Οι κυριότερες αλλαγές σε σχέση με προηγούμενα έτη αφορούν τα εξής:

1. Το κόστος προσωπικού, ειδικότερα όσον αφορά διευθετήσεις για το προσωπικό της ΑΗΚ το οποίο είναι τοποθετημένο στον ΔΣΜΚ.

2. Αύξηση των ενοικίων για σκοπούς στέγασης του αυξημένου αριθμού του ημερήσιου προσωπικού και του προσωπικού βάρδιας του Εθνικού Κέντρου Ελέγχου Ενέργειας. Σημειώνεται ότι ο ΔΣΜΚ έχει ήδη αιτηθεί και αναμένει απάντηση από το Τμήμα Κτηματολογίου και Χωρομετρίας για την παραχώρηση τεμαχίου κρατικής γης για την ανέγερση ιδιόκτητων υποστατικών. Η ανάγκη αυτή προκύπτει και από τη νέα νομοθεσία, η οποία προνοεί ότι ο ΔΣΜΚ πρέπει να στεγάζεται σε υποστατικά που να είναι φυσικά διαχωρισμένα από τα υποστατικά οποιουδήποτε συμμετέχοντα στην αγορά ηλεκτρισμού.

3. Αυξημένες κεφαλαιουχικές δαπάνες, καθότι με την ψήφιση του υπό αναφορά προϋπολογισμού τα περιουσιακά στοιχεία της ΑΗΚ, τα οποία διαχειρίζεται και λειτουργεί ο ΔΣΜΚ, θα αγοραστούν σε καθαρή λογιστική αξία σύμφωνα με τις διατάξεις της νέας νομοθεσίας.

 Σύμφωνα με τα όσα ανέφεραν οι εκπρόσωποι του ΔΣΜΚ κατά τη συνεδρία, αλλά και με βάση σχετικό ενημερωτικό υπόμνημα που κατατέθηκε, με την επίτευξη της οικονομικής ανεξαρτησίας του ΔΣΜΚ, την συνεπαγόμενη συμπερίληψη των κεφαλαιουχικών δαπανών στον προϋπολογισμό του, καθώς και την αύξηση του κόστους προσωπικού ως αποτέλεσμα της πλήρωσης κενών θέσεων και της δημιουργίας νέων αναγκαίων θέσεων, οι προϋπολογιζόμενες δαπάνες του ΔΣΜΚ είναι αυξημένες σε σύγκριση με προηγούμενους προϋπολογισμούς. Η ενίσχυση του ΔΣΜΚ με πρόσθετο προσωπικό, σύμφωνα με τους ίδιους, είναι απολύτως αναγκαία για την ασφαλή λειτουργία του ηλεκτρικού συστήματος της Κύπρου, αλλά και την πλήρη λειτουργία της ΑΑΗ.

 Περαιτέρω, οι αρμόδιοι εκπρόσωποι ενημέρωσαν την επιτροπή για την εξέλιξη του πολύ σημαντικού έργου της πλήρους λειτουργίας της ΑΑΗ, αναφέροντας ότι η σύμβαση για το λογισμικό και υλισμικό του συστήματος διαχείρισης της αγοράς (market management system-MMS) βρίσκεται στο στάδιο των δοκιμών αποδοχής (site acceptance tests) και διενεργείται η ενσωμάτωσή του με πολλά εταιρικά και εξωτερικά συστήματα (system integration). Παράλληλα, βρίσκονται σε τροχιά υλοποίησης άλλες συναφείς συμβάσεις που έχει συνάψει ο ΔΣΜΚ, όπως για παράδειγμα η σύμβαση με το Χρηματιστήριο Αξιών Κύπρου (ΧΑΚ), στο οποίο έχει ανατεθεί ο ρόλος του οίκου εκκαθάρισης και φορέα κάλυψης της ΑΑΗ.

 Τέλος, ο εκτελεστικός διευθυντής ανέφερε ότι ο ΔΣΜΚ διανύει την κρισιμότερη περίοδο από την εγκαθίδρυσή του, καθότι πρέπει αφενός να φέρει εις πέρας την ανεξαρτητοποίησή του από την ΑΗΚ και ταυτόχρονα να ολοκληρώσει το μεγαλεπήβολο έργο της πλήρους λειτουργίας της ΑΑΗ στη βάση μοντέλου συμβατού με το μοντέλο-στόχος της Ευρωπαϊκής Ένωσης.

 Για να επιτύχει ο ΔΣΜΚ να εκτελέσει με επάρκεια τις αρμοδιότητες που του έχουν ανατεθεί, θα πρέπει να ενισχυθεί με πρόσθετο προσωπικό καθότι ο οργανισμός παρέμεινε διαχρονικά υποστελεχωμένος, εν αναμονή της ανεξαρτητοποίησής του από την ΑΗΚ.

 Σημειώνεται ότι στο πλαίσιο της συζήτησης υποδείχθηκε από τους εκπροσώπους του ΔΣΜΚ ότι το κείμενο του νομοσχεδίου πρέπει να τροποποιηθεί, ώστε οι υπάλληλοι που διορίστηκαν για πρώτη φορά σε θέση κατά ή μετά την 7η Οκτωβρίου 2021, ημερομηνία κατά την οποία δημοσιεύθηκε στην Επίσημη Εφημερίδα της Δημοκρατίας ο νόμος για τη ρύθμιση της αγοράς ηλεκτρισμού, και δεν είχαν υπηρετήσει σε οποιαδήποτε μόνιμη θέση στην κρατική υπηρεσία ή στον ευρύτερο δημόσιο τομέα πριν από την 1η Οκτωβρίου 2011 να ενταχθούν στο νέο επαγγελματικό σχέδιο παροχής συνταξιοδοτικών ωφελημάτων για την κρατική υπηρεσία και τον ευρύτερο δημόσιο τομέα, το οποίο θα δημιουργηθεί.

 Συναφώς, με βάση επιστολή εκ μέρους του Υπουργείου Ενέργειας, Εμπορίου και Βιομηχανίας (αρμόδιο υπουργείο), ημερομηνίας 23 Φεβρουαρίου 2022, με την οποία συμφωνεί και το Υπουργείο Οικονομικών, απεστάλη στην επιτροπή αναθεωρημένο κείμενο, στο οποίο περιλαμβάνεται η σχετική διόρθωση και το οποίο προωθείται προς ψήφιση από την ολομέλεια του σώματος.

 Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί κατά τη συζήτηση του θέματος στην ολομέλεια του σώματος.

1η Μαρτίου 2022

Αρ. Φακ.: 23.01.063.044-2022

ΚΠ/ΧΧ